Tomáš Kalas

Tomáš Kalas (sündinud 15. mail 1993 Olomoucis) on Tšehhi jalgpallur, kes mängib keskkaitsja või paremkaitsjana Inglismaa esiliiga klubis Bristol City ja Tšehhi jalgpallikoondises. Ta on klubi meeskonna kapten.

Ta alustas klubikarjääri Olomouci Sigmas, mille meeskonnas debüteeris ta Tšehhi kõrgliigas hooajal 2009–10.

2010. aasta juulis sõlmis ta lepingu Inglismaa klubiga Chelsea. Chelsea meeskonnas mängis Kalas ainult hooajal 2013–14, mil sai Chelsea särgis väljakule kokku neljas mängus. Ülejäänud ajal oli ta laenul teistes klubides: aastatel 2011–2013 Hollandi kõrgliiga klubis Vitesse, 2014–2015 Saksamaa klubis 1. FC Köln, 2015–2016 Inglismaa esiliiga klubis Middlesbrough ja 2016–2018 Inglismaa esiliiga klubis Fulham.

2018. aasta augustis läks ta Chelseast laenule Bristol Citysse, kellega sõlmis 2019. aasta juulis püsiva lepingu. Üleminekusumma oli umbes kaheksa miljonit naelsterlingit, millega oli Kalas Bristol City läbi aegade suurim ost.

2011. aastal jõudis ta Tšehhi kuni 19-aastaste koondisega Euroopa omavanuste meistrivõistlustel finaali, kus kaotati Hispaania eakaaslastele. Tšehhi jalgpallikoondises tegi Kalas debüüdi 14. novembril 2012 sõprusmängus Slovakkia vastu. Koondisekarjääri esimese värava lõi ta 26. märtsil 2018 mängus Hiina vastu. Ta kuulub Tšehhi koondisse 2020. aasta Euroopa meistrivõistlustel.

2012. aastal valiti Kalas Tšehhi jalgpalli aasta talendiks.

Tšehhi jalgpallurid
Chelsea FC mängijad
SBV Vitesse jalgpallurid
Middlesbrough FC mängijad
Fulham FC mängijad
Bristol City FC mängijad
Premier League'i mängijad
The Championshipi mängijad
Sündinud 1993